Кеймбриджки университет
Кеймбриджкият университет () е вторият най-стар университет във Великобритания и един от най-старите в англоговорещата част на света, а днес – едно от най-престижните училища в света. Слави се с най-строгите изисквания към кандидатите за следване във Великобритания. Намира се в едноименния град Кеймбридж на около 80 км северно-североизточно от Лондон.

История 
Основан е през 1209 година от група учени, напуснали Оксфорд. Както и в Оксфордския университет по онова време, а и дълго след това, преподаването и заниманията с наука са тясно свързани с религията, теологията и богословието. Друга отличителна черта на тези училища е, че те са асоциации от самостоятелни колежи, всеки от тях със свои собствени правила и традиции. За двата университета е характерно многовековно благородно съперничество и често за възпитаниците им се говори като за възпитаници на Оксбридж. Считат се за най-елитните университети във Великобритания и едни от най-престижните в света. В ежегодната класация за качеството на университетите във Великобритания (виж например такива източници като „Таймс“ и в. „Файненшъл Таймс“) през последните няколко десетилетия Кеймбридж заема първо място, следван от Оксфордския университет и Импириъл Колидж и е известен особено с биологическите, физическите, юридическите и теоложките специалности.

Възпитаници на Кеймбридж са носители на общо 96 Нобелови награди – повече от всеки друг университет в света. Повечето от тях са били в Кеймбридж като студенти или докторанти, а останалите са преподаватели, членове на колежите и научни сътрудници.

Система на обучение 
Университетът е организиран на 2 нива – самостоятелни в административно отношение колежи и университет в съвременния смисъл с факултети и катедри. Колежите в Кеймбридж (различни по-размер) са 31 и имат за цел обучение на студентите (главно за бакалавърска степен). 28 колежа приемат мъже и жени, 3 приемат само жени, а 2 – само докторанти. Те са и местата, около които е организиран студентският живот и където студентите живеят през по-голяма част от следването си. Благодарение на колежите студентите следват традиционно установената с векове система на обучение, при която упражненията се провеждат в присъствието на малко (често 1 – 2) студенти с преподавател (наставник). За разлика от далечните отношения преподавател-студент в другите университети (с големи академични групи и многобройни потоци от суденти), тук наставникът е в постоянен контакт със своите подопечни и разговорите помежду им засягат не само научните, но и всякакви други проблеми. На тази уникална система се дължи голяма част от успеха на обучението в Оксфорд и Кеймбридж в Обединеното кралство. Възпитаниците на Оксбридж заемат първите редици във всички области на политиката, културата и бизнеса в страната.

Колежи (с година на основаване) 
 Christ's College 1505
 Churchill College 1960
 Clare College 1326
 Clare Hall 1965
 Corpus Christi College 1352
 Darwin College 1964
 Downing College 1800
 Emmanuel College 1584
 Fitzwilliam College 1869
 Girton College 1869
 Gonville & Caius College 1348
 Homerton College 1976
 Hughes Hall 1885
 Jesus College 1496
 Кингс Колидж King's College 1441
 Lucy Cavendish College  1965
 Magdalene College 1428
 Murray Edwards College  1954 (предишно име New Hall)
 Newnham College 1871
 Pembroke College 1347
 Peterhouse 1284
 Queens' College 1448
 Robinson College 1979
 St Catharine's College 1473
 St Edmund's College 1896
 St John's College 1511
 Selwyn College 1882
 Sidney Sussex College 1596
 Тринити Колидж Trinity College 1546
 Trinity Hall 1350
 Wolfson College 1965

Източници

Външни препратки 
  Официален сайт